ষড়যোজী ক্রোমিয়াম

thumb|250px|সবচেয়ে সাধারণ ষড়যোজী ক্রোমিয়াম যৌগ: সোডিয়াম ক্রোমেট
**ষড়যোজী ক্রোমিয়াম** বা হেক্সাভ্যালেন্ট ক্রোমিয়াম (ক্রোমিয়াম(VI), Cr(VI)) হলো এমন যেকোনো রাসায়নিক যৌগ যাতে ক্রোমিয়াম +৬ জারণ অবস্থায় থাকে, তাই একে ষড়যোজী ক্রোমিয়াম বা হেক্সাভ্যালেন্ট ক্রোমিয়াম বলা হয়। ষড়যোজী ক্রোমিয়ামের যৌগগুলিকে *কার্সিনোজেনিক* অর্থাৎ ক্যান্সার সৃষ্টিকারী পদার্থ হিসেবে চিহ্নিত করা হয়েছে। উদ্বেগের কারণ হলো ১৯৮৫ সালে সারা পৃথিবীতে প্রায় ১৫০,০০০ মেট্রিক টন ষড়যোজী ক্রোমিয়াম যৌগের উৎপাদন হয়। ক্যান্সার সম্পর্কিত আন্তর্জাতিক গবেষণা সংস্থা অর্থাৎ ইন্টারন্যাশনাল এজেন্সি ফর রিসার্চ অন ক্যান্সার (আইএআরসি) ষড়যোজী ক্রোমিয়াম যৌগগুলিকে *আইএআরসি গ্রুপ১* কার্সিনোজেনিক হিসেবে চিহ্নিত করেছে। বিশেষ করে ষড়যোজী ক্রোমিয়াম যৌগগুলির কণা যদি বায়ুবাহিত হয় এবং শ্বাস-প্রশ্বাসের মাধ্যমে শরীরে প্রবেশ করে তবে এটি ফুসফুসের ক্যান্সারের কারণ হতে পারে। এটি এমন একটি পদার্থ যা ক্যান্সার অর্থাৎ কর্কটরোগ সৃষ্টি করতে পারে।

## প্রাচুর্য এবং ব্যবহার
প্রকৃতিতে ষড়যোজী ক্রোমিয়াম খুব কমই পাওয়া যায়। তবে ব্যতিক্রম হলো ক্রোকোয়েট (PbCrO4) নামে সীসার একটি খনিজে ষড়যোজী ক্রোমিয়াম থাকে। শিল্পে ষড়যোজী ক্রোমিয়াম বৃহৎ পরিসরে উৎপাদন করা হয়। প্রায় সমস্ত ক্রোমিয়াম আকরিক থেকেই প্রথমে ষড়যোজী ক্রোমিয়ামের যৌগ তৈরি করা হয়। বিশেষ করে ক্রোমিয়াম আকরিক থেকে সোডিয়াম ডাইক্রোমেট লবণ প্রস্তুত করা হয়। পরে সোডিয়াম ক্রোমেট থেকে অন্যান্য ষড়যোজী ক্রোমিয়াম যৌগ যেমন ক্রোমিয়াম ট্রাইঅক্সাইড, ক্রোমেট এবং ডাইক্রোমেটের বিভিন্ন লবণে রূপান্তরিত করা হয়।

শিল্পে ষড়যোজী ক্রোমিয়াম যৌগের প্রধান ব্যবহার হলো ক্রোমেট রঙ্গক হিসাবে। রঞ্জক, রঙ, কালি এবং প্লাস্টিক শিল্পে ক্রোমেট রঞ্জক ব্যবহার করা হয়। ধাতুর উপর রঙ করার সময় ক্ষয়রোধী এজেন্ট হিসেবে রঙ ও প্রাইমারে ক্রোমেট যৌগ যোগ করা। ধাতুর উপর আলংকারিক বা ক্ষয়রোধী ক্রোমিয়াম আবরণের জন্য তাড়িৎলেপন পদ্ধতির সাহাষ্য নেওয়া হয়। এই ক্রোমিয়াম তড়িৎলেপন পদ্ধতিতে ক্রোমিক অ্যাসিড ব্যবহার করা হয়। এই ক্রোমিক অ্যাসিড একটি ষড়যোজী ক্রোমিয়াম যৌগ। 

রাসায়নিক শিল্প, ধাতুশিল্প, বস্ত্রশিল্প ইত্যাদি বিভিন্ন শিল্প ক্ষেত্রে ষড়যোজী ক্রোমিয়াম হলো সর্বাধিক ব্যবহৃত ভারী ধাতুগুলির মধ্যে একটি। ধাতু প্রলেপন ক্ষেত্রে বিশেষ করে ক্রোমিয়াম ধাতু প্রলেপন ও আবরণে ষড়যোজী ক্রোমিয়ামের বেশি ব্যবহার দেখা যায়।

স্টেইনলেস স্টিলের উপর ঢালাই করা বা ক্রোমিয়াম ধাতু গলানোর সময় ষড়যোজী ক্রোমিয়াম তৈরি হতে পারে। এইরকম পরিস্থিতিতে ক্রোমিয়াম মূলত ষড়যোজী নয়, তবে প্রক্রিয়া চলার সময় উচ্চ তাপমাত্রায় জারণ ঘটে যা ক্রোমিয়ামকে ষড়যোজী অবস্থায় রূপান্তরিত করে। পানীয় জল এবং পাবলিক জল বন্টন ব্যবস্থাতেও ষড়যোজী ক্রোমিয়াম পাওয়া যেতে পারে।

## বিষাক্ততা
অনেক ষড়যোজী ক্রোমিয়াম যৌগ আন্তর্জাতিক কর্কটরোগ গবেষণা সংস্থার তালিকাভুক্ত ১ম দলের কর্কটরোগ উৎপাদক হতে পারে, বিশেষ করে যৌগগুলি যদি বায়ুবাহিত হয়। বায়ুবাহিত হলে শ্বাস-প্রশ্বাসের মাধ্যমে ফুসফুসের ক্যান্সার রোগের কারণ হতে পারে। বিভিন্ন গবেষণায় ষড়যোজী ক্রোমিয়াম যৌগের সংস্পর্শে আসা এবং নাক এবং নাকের সাইনাসের ক্যান্সারের মধ্যে ইতিবাচক সম্পর্কও লক্ষ্য করা গেছে। নানান পেশার শ্রমিকরা ষড়যোজী ক্রোমিয়ামের সংস্পর্শে আসেন। সমস্যাযুক্ত এক্সপোজার দেখা যায় সেই সব শ্রমিকদের মধ্যে যারা ক্রোমেটযুক্ত পণ্য নিয়ে কাজ করেন। তাছাড়া যারা স্টেইনলেস স্টিল গ্রাইন্ড বা ঢালাই করেন তারাও কমবেশি ষড়যোজী ক্রোমিয়ামের সংস্পর্শে আসেন। ষড়যোজী ক্রোমিয়ামের সংস্পর্শে আসা শ্রমিকদের ফুসফুসের ক্যান্সার, হাঁপানি বা নাকের এপিথেলিয়া এবং ত্বকের ক্ষতি হওয়ার ঝুঁকি বেশি থাকে। ইউরোপীয় ইউনিয়নগুলির মধ্যে, ইলেকট্রনিক সরঞ্জামে ষড়যোজী ক্রোমিয়ামের ব্যবহার নিষিদ্ধ করা হয়েছে। মূলত বিপজ্জনক পদার্থের সীমাবদ্ধতা নির্দেশিকা এবং রাসায়নিকের নিবন্ধন, মূল্যায়ন, অনুমোদন এবং সীমাবদ্ধতা সম্পর্কিত আইন দ্বারা ইউরোপীয় ইউনিয়নগুলির মধ্যে ষড়যোজী ক্রোমিয়ামের ব্যবহারে নিয়ন্ত্রণ আনা হয়েছে। 

ষড়যোজী ক্রোমিয়াম যৌগগুলি *জিনোটক্সিক কার্সিনোজেন* হতে পারে। *জিনোটক্সিক কার্সিনোজেন* হলো এমন এক ধরনের ক্যান্সার সৃষ্টিকারী পদার্থ, যা সরাসরি শরীরের কোষের ভেতরে ঢুকে ডিএনএ -এর গঠন পরিবর্তন বা ক্ষতি করে। এগুলি জেনেটিক উপাদানের ক্ষতিসাধন করে ক্যান্সারের সূত্রপাত ঘটায়। সালফেট মূলকের সাথে এর কাঠামোগত মিলের কারণে, ক্রোমেট মূলকও সালফেট চ্যানেলের মাধ্যমে প্রাণি কোষে পরিবাহিত হয়। কোষের ভিতরে ষড়যোজী ক্রোমিয়াম(VI) প্রথমে পঞ্চযোজী ক্রোমিয়াম(V) এ পরিবর্তিত হয়। তারপর এটি কোনও এনজাইমের সাহায্য ছাড়াই ত্রিযোজী ক্রোমিয়াম(III)-এ পরিণত হয়। ষড়যোজী ক্রোমিয়াম(VI) থেকে ত্রিযোজী ক্রোমিয়াম(III), এই হ্রাস মূলত অ্যাসকরবেট এবং প্রোটিন নয় এমন কিছু থায়োল থেকে সরাসরি ইলেকট্রন স্থানান্তরের মাধ্যমে ঘটে। ভিটামিন সি এবং অন্যান্য বিজারক পদার্থ ক্রোমেটের সাথে একত্রিত হয়ে কোষের ভিতরে ক্রোমিয়াম(III) যুক্ত পদার্থ তৈরি করে। তৈরি হওয়া ত্রিযোজী ক্রোমিয়াম(III) যুক্ত পদার্থ আবার নিউক্লিক অ্যাসিড এবং প্রোটিনের সাথে স্থিতিশীল জটিল গঠন করে।  এর ফলে ডিএনএ-র ডাবল হেলিক্সের তন্তু বা সুতোগুলি ভেঙে যায় যাকে 'স্ট্র্যান্ড ব্রেক' বলে। সেই সঙ্গে ক্রোমিয়াম-ডিএনএ অ্যাডাক্ট তৈরি হয় অর্থাৎ ডিএনএ-র সাথে ষড়যোজী ক্রোমিয়াম(VI) সমযোজী বন্ধন তৈরি করে যা মিউটেজেনিক ক্ষতির জন্য দায়ী। গবেষক শি ও অন্যান্যদের মতে, কোষে উপস্থিত হাইড্রোজেন পারক্সাইড অণু দ্বারা পঞ্চযোজী ক্রোমিয়ামের পুনঃজারণের সময় উৎপন্ন হাইড্রক্সিল মূলক দ্বারাও ডিএনএ ক্ষতিগ্রস্ত হতে পারে, যা ডিএনএ-র ডাবল হেলিক্সের তন্তুর ভাঙনেরও কারণ হতে পারে।

ফুসফুসের কার্সিনোজেনেসিসের ইমপ্লান্টেশন মডেলে সীসা এবং বেরিয়াম ক্রোমেটের অদ্রবণীয় লবণ এবং দ্রবণীয় ক্রোমেট উভয়ের রিপোর্ট নেগেটিভ পাওয়া গেছে। তাহলেও দ্রবণীয় ক্রোমেট লবণগুলি একটি নিশ্চিত কার্সিনোজেন। তাই সমস্ত ক্রোমেট যৌগকেই কার্সিনোজেনিক বিবেচনা করা বুদ্ধিমানের কাজ হবে।

ইঁদুরের ক্ষেত্রে লেড ক্রোমেটের মধ্যম প্রাণঘাতী ডোজ অর্থাৎ এলডি৫০ (LD50) হলো ৫ গ্রাম/কেজি (মুখ দিয়ে প্রবেশ করলে)। এত কম বিষাক্ততার কারণ হলো লেড ক্রোমেটের দ্রাব্যতা অত্যন্ত কম। ফলস্বরূপ, লেড ক্রোমেট যৌগটি বর্তমানেও একটি সাধারণ, এমনকি পছন্দের রঞ্জক পদার্থ হিসেবে রয়ে গেছে।  

ষড়যোজী ক্রোমিয়াম যৌগের উৎপাদন ক্ষেত্রে পেশাগতভাবে উপস্থিতি থাকলে দীর্ঘস্থায়ী শ্বাস-প্রশ্বাসের মাধ্যমে শ্বাসযন্ত্রের ক্যান্সারের ঝুঁকি বাড়ে। ক্রোমেট শিল্পের কর্মীদের মধ্যে ফুসফুসের ক্যান্সারের সবচেয়ে সাধারণ রূপ হলো স্কোয়ামাস সেল কার্সিনোমা। দেখা গিয়েছে, পানীয় জলের মাধ্যমে ষড়যোজী ক্রোমিয়াম মানব শরীরে প্রবেশ করলে মুখগহ্বর এবং ক্ষুদ্রান্ত্রে ক্যান্সার হতে পারে। এটি পেট এবং অন্ত্রে জ্বালা বা আলসার এবং যকৃৎ-এ বিষাক্ততা সৃষ্টি করতে পারে। যকৃৎ-এর বিষাক্ততা হলে শরীরের পরিপাক নালি ষড়যোজী ক্রোমিয়ামের বিষক্রিয়া থেকে মুক্ত হতে পারে না। তাই এটি পরে সংবহনতন্ত্রে প্রবেশ করতে পারে।

২০১৫ সালে *ইইউ কমিশন ফর জাস্টিস, কনজিউমারস অ্যান্ড জেন্ডার ইকুয়ালিটি* কর্তৃক তালিকাভুক্ত ২,৩৪৫টি অনিরাপদ পণ্যের মধ্যে প্রায় শতকরা ৬৪ ভাগ পণ্য চীন থেকে এসেছিল। এর মধ্য শতকরা ২৩ ভাগ ছিল পোশাকের জিনিসপত্র, যার মধ্যে রয়েছে চামড়ার পণ্য (এবং জুতা) যেগুলি ষড়যোজী ক্রোমিয়াম দ্বারা দূষিত ছিল বলে মনে করা হয়। ক্রোমেট যৌগ দিয়ে রঙ করা বস্ত্র বা ট্যানিং করা চামড়ার জুতা ব্যবহার করলে ত্বকে সংবেদনশীলতা সৃষ্টি করতে পারে।

মার্কিন যুক্তরাষ্ট্রে ষড়যোজী ক্রোমিয়ামের বায়ুবাহিত সংস্পর্শে আসার জন্য *অকুপেশনাল সেফটি অ্যান্ড হেলথ অ্যাডমিনিস্ট্রেশন* (ওএসএইচএ)  সংস্থা কর্তৃক অনুমোদিত এক্সপোজার সীমা অর্থাৎ *পিইএল* হলো প্রতি ঘন মিটারে ৫ মাইক্রোগ্রাম। অন্যদিকে মার্কিন জাতীয় পেশাগত সুরক্ষা ও স্বাস্থ্য ইনস্টিটিউট সংস্থা কর্তৃক ষড়যোজী ক্রোমিয়ামের বায়ুবাহিত সংস্পর্শের জন্য অনুমোদিত এক্সপোজার সীমা অর্থাৎ *পিইএল* হলো প্রতি ঘন মিটারে ০.২ মাইক্রোগ্রাম প্রস্তাব করা হয়েছে।

২০১৪ সালে *ন্যাশনাল টক্সিকোলজি প্রোগ্রাম* (এনটিপি)- এর তথ্যের উপর ভিত্তি করে মার্কিন যুক্তরাষ্ট্রের রাজ্যব্যাপী পানীয় জলে ষড়যোজী ক্রোমিয়ামের মাত্রা প্রতি ১০০ কোটি ভাগে ১০ ভাগ (১০ পিপিবি) নির্ধারণ করা হয়। এর বেশি মাত্রা পানীয় জলে কখনই গ্রহণযোগ্য নয়। মার্কিন যুক্তরাষ্ট্রের ক্যালিফোর্নিয়া অবস্থিত *ন্যাশনাল ইনস্টিটিউট অফ এনভায়রনমেন্টাল হেলথ সায়েন্সেস* (এনআইইএইচএস) থেকে ন্যাশনাল টক্সিকোলজি প্রোগ্রাম পরিচালনা করা হয়।

পানীয় জলের ক্ষেত্রে মার্কিন যুক্তরাষ্ট্রের পরিবেশ সুরক্ষা সংস্থা (ইপিএ)-র পক্ষ থেকে ষড়যোজী ক্রোমিয়ামের জন্য সর্বোচ্চ দূষণমাত্রার (এমসিএল) কোন মানদণ্ড নেই।

## জলীয় দ্রবণ থেকে ষড়যোজী ক্রোমিয়াম অপসারণ
জলীয় দ্রবণ থেকে ষড়যোজী ক্রোমিয়াম অপসারণ বিভিন্ন উপায়ে করা যেতে পারে। বেশিরভাগ ব্যবহারিক পদ্ধতিগুলিতে প্রথমে ষড়যোজী ক্রোমিয়ামকে ত্রিযোজী ক্রোমিয়ামে রূপান্তর করা হয়। ষড়যোজী ক্রোমিয়ামকে সরাতে বিভিন্ন জৈবিক পদার্থ ব্যবহার করে পরীক্ষা করা হয়েছে। জৈবিক পদার্থগুলি ষড়যোজী ক্রোমিয়ামের মাত্রা হ্রাস করতে সক্ষম কিনা তা দেখা হয়েছে। *অ্যাক্টিভেটেড স্লাজ* নিয়ে পরীক্ষাগুলিও ষড়যোজী ক্রোমিয়াম কে ত্রিযোজী ক্রোমিয়ামে রূপান্তর করার ক্ষমতা দেখিয়েছে।

## দূষণ এবং সুরক্ষা সংক্রান্ত সমস্যা
তামাকের ধোঁয়ায় ষড়যোজী ক্রোমিয়ামের উপস্থিতি লক্ষ্য করা যায়।

### অস্ট্রেলিয়া
#### কুরাগাং দ্বীপ, নিউ সাউথ ওয়েলস
২০১১ সালের ৮ আগস্ট অস্ট্রেলিয়ার নিউক্যাসল ওরিকা কুরাগাং দ্বীপে অ্যামোনিয়াম নাইট্রেট প্ল্যান্ট থেকে ষড়যোজী ক্রোমিয়াম বের হয়ে আসে। পাঁচ বছর মেয়াদী রক্ষণাবেক্ষণের পর প্ল্যান্টটি 'স্টার্ট আপ' পর্যায়ে প্রবেশ করার সময় এই দুর্ঘটনাটি ঘটে। ক্রোমিয়ামযুক্ত উচ্চ তাপমাত্রার শিফট অনুঘটককে বাষ্প প্রেরণের মাধ্যমে উত্তপ্ত করে রূপান্তর করার সময় দুর্ঘটনাবশত ষড়যোজী ক্রোমিয়ামের বাষ্প চিমনি থেকে নির্গত হয়। এই সময়ে আশপাশের উদ্ভিদের কিছু অংশে কম তাপমাত্রা থাকায় চিমনি থেকে নির্গত কিছু বাষ্প ঘনীভূত হয়, যার ফলে নির্গত বাষ্পে থাকা ষড়যোজী ক্রোমিয়াম ঘনীভূত বাষ্প তরলে দ্রবীভূত হয়। নিষ্কাশন ব্যবস্থাকে ছাপিয়ে যাওয়ার ফলে চিমনির থেকে ষড়যোজী ক্রোমিয়াম যৌগের নির্গমন ঘটে। চিমনি থেকে নির্গমন ত্রুটি ৩০ মিনিট ধরে সনাক্ত করা যায়নি, যার ফলে প্ল্যান্টের ২০ জন কর্মী এবং স্টকটনের কাছাকাছি ৭০টি বাড়িতে আনুমানিক ২০০ কেজি ষড়যোজী ক্রোমিয়াম যৌগ বায়ুমণ্ডলে নির্গত হয়।

তিন দিন পর এই দুর্ঘটনার খবর শহরের মানুষদের জানানো হয়। এই ঘটনা জনসাধারণের মধ্যে একটি বড় বিতর্কের জন্ম দেয়। নির্গমণের পরিমাণ এবং সম্ভাব্য ঝুঁকির জন্য ওরিকা কোম্পানি সমালোচনার মধ্যে পড়ে। স্টকটনের *পরিবেশ ও ঐতিহ্য অফিস* এই ঘটনার ৭১টি নমুনা সংগ্রহ করে। এর মধ্যে ১১টি নমুনায় কম মাত্রার ক্রোমিয়ামের উপস্থিতি পাওয়া যায়। এই ১১টি নমুনা ওরিকা প্ল্যান্টের কাছাকাছি ছয়টি আবাসিক ব্লকের ভিতর থেকে নেওয়া হয়েছিল, যার মধ্যে দুটি ব্লক থেকে জলের নমুনা সংগ্রহ করা হয়। 

২০১২ সালের ফেব্রুয়ারিতে কুরাগাং দ্বীপের ওরিকা প্ল্যান্টের চিমনি থেকে রাসায়নিক নির্গমন সম্পর্কিত সিলেক্ট কমিটি এই ঘটনার উপর তাদের প্রতিবেদন প্রকাশ করে। কমিটির পর্যবেক্ষণ হলো যে, রাসায়নিক নির্গমন প্রভাব মোকাবেলায় ওরিকার দূষণ নিয়ন্ত্রণ পদ্ধতি অত্যন্ত অপর্যাপ্ত ছিল। ৬০ মিটার উঁচু চিমনি নির্গমনের উপর চলতি বাতাসের সম্ভাব্য প্রভাব ওরিকা প্ল্যান্টের কর্মকর্তারা বুঝতে ব্যর্থ হন। ২০১১ সালের ৯ আগস্ট পর্যন্ত ওরিকা প্ল্যান্টের কর্মকর্তারা তাৎক্ষণিকভাবে নিম্নমুখী এলাকাটি পরিদর্শন করতে এবং পরিবেশ ও ঐতিহ্য অফিসকে অবহিত করতেও পারেননি। চিমনি থেকে নির্গত রাসায়নিক পদার্থ যে প্ল্যান্ট এলাকার বাইরে বেরিয়ে গেছে সেই তথ্য পরিবেশ ও ঐতিহ্য অফিসে ওরিকার প্রাথমিক প্রতিবেদনে দেওয়া হয়নি। নিউ সাউথ ওয়েলসের ওয়ার্ককভার অথরিটিকে পাঠানো প্রাথমিক প্রতিবেদনে নির্গত রাসায়নিকটির সম্ভাব্য প্রভাব ওরিকা কর্মীদের উপর কেমন ছিল, সেটিও প্রকাশ করা হয়নি। এমনকি নির্গত পদার্থটি যে ষড়যোজী ক্রোমিয়াম ছিল তাও বলা হয়নি। ওরিকার *ইমার্জেন্সি রেসপন্স প্ল্যান* (ইআরপি) অর্থাৎ জরুরি প্রতিক্রিয়া পরিকল্পনার বিজ্ঞপ্তি পদ্ধতি সম্পর্কেও কর্মীরা ভালভাবে বুঝতে পারেনি। স্টকটনের বাসিন্দাদের প্রাথমিক বিজ্ঞপ্তিটি কেবলমাত্র সেইসব পরিবারগুলিকে জানানো হয়েছিল যারা নির্গমনের খবর পেয়েছিলেন কিন্তু আশেপাশের এলাকার দূষণের সম্ভাবনা কীরকম সেটি উপলব্ধি করতে তারা ব্যর্থ হয়। মূল বিজ্ঞপ্তিতে উপস্থাপিত তথ্যে সম্ভাব্য স্বাস্থ্য ঝুঁকিকে ছোট করে দেখানো হয়েছিল এবং পরবর্তীতে অসম্পূর্ণ তথ্য প্রদান করা হয়। এই ঘটনা স্টকটনের বাসিন্দা এবং ওরিকা কর্মকর্তাদের মধ্যে আস্থার অভাব তৈরি করে। 

২০১৪ সালে ভূমি ও পরিবেশ আদালতে ওরিকা কর্তৃপক্ষকে নয়টি অভিযোগের জন্য দোষী সাব্যস্ত করে $৭৬৮,০০০ জরিমানা করা হয়। নিউ সাউথ ওয়েলস স্বাস্থ্যের অনুসন্ধানে দেখা গেছে যে এই ঘটনার ফলে স্টকটনের কারও ক্যান্সার হওয়ার সম্ভাবনা খুবই কম।

### বাংলাদেশ
ক্রোমিয়াম-ভিত্তিক চামড়ার ট্যানিং থেকে প্রাপ্ত দূষিত বিষাক্ত বর্জ্য মুরগির খাদ্যে ব্যবহারের ফলে মুরগির মাংস ষড়যোজী ক্রোমিয়াম দ্বারা দূষিত হয় বলে প্রমাণিত হয়েছে। বাংলাদেশে প্রোটিনের সবচেয়ে সাধারণ উৎস হলো এই মুরগির মাংস। ক্রোমিয়াম-ভিত্তিক চামড়ার ট্যানিং এর থেকে উদ্ভিজ্জ ট্যানিং প্রক্রিয়া থেকে প্রাপ্ত বর্জ্য তুলনামূলক ভাবে অ-বিষাক্ত।

ঢাকার শিল্প এলাকা হাজারীবাগ থানার ট্যানারিগুলি প্রতিদিন প্রায় ২১,৬০০ ঘনমিটার (৭৬০,০০০ ঘনফুট) বিষাক্ত বর্জ্য জমা হয় এবং প্রতিদিন ১০০ টনের বেশি অবশিষ্টাংশ, ছাঁটা কাঁচা চামড়া, মাংস এবং চর্বি উৎপন্ন করে। এগুলি পার্শ্ববর্তী পুনর্ব্যবহারযোগ্য প্ল্যান্ট দ্বারা খাদ্যে প্রক্রিয়াজাত করা হয় এবং সারা দেশে মুরগি এবং মাছের খামারে ব্যবহৃত হয়। ঢাকা বিশ্ববিদ্যালয়ের রসায়ন বিভাগের অধ্যাপক আবুল হোসেনের মতে, দুই মাস ধরে ট্যানারির অবশিষ্টাংশ থেকে তৈরি খাদ্য খাওয়ানো ফলে মুরগির বিভিন্ন অঙ্গে প্রতি কিলোগ্রামে ক্রোমিয়ামের মাত্রা ৩৫০ থেকে ৪,৫২০ মাইক্রোগ্রাম (০.৩৫-৪.৫২ মিলিগ্রাম) পাওয়া যায়। ২০১৪ সালের একটি গবেষণায় দেখা যায় যে, বাংলাদেশের শতকরা ২৫ ভাগ মুরগির মাংসে ষড়যোজী ক্রোমিয়াম ক্ষতিকারক মাত্রায় রয়েছে।

### গ্রীস
#### পূর্ব মধ্য গ্রীস
পূর্ব মধ্য গ্রীসের (মধ্য ইউবোয়া এবং আসোপস উপত্যকা) ভূগর্ভস্থ জল ব্যবস্থার জলের নমুনায় বেশি মাত্রায় ষড়যোজী ক্রোমিয়াম পাওয়া দেখা গেছে। এটি কখনও কখনও গ্রীক এবং ইইউ পানীয় জলের মোট ক্রোমিয়ামের সর্বোচ্চ গ্রহণযোগ্য মাত্রাকেও ছাড়িয়ে যায়। গ্রীসে ষড়যোজী ক্রোমিয়াম দূষণ শিল্প বর্জ্যের সাথে সম্পর্কিত।

বিভিন্ন পদ্ধতিতে ভূগর্ভস্থ জলের বেশ কয়েকটি নমুনায় ষড়যোজী ক্রোমিয়ামের মাত্রা পরীক্ষা করা হয়। *গ্রাফাইট ফার্নেস অ্যাটমিক অ্যাবসর্পশন স্পেকট্রোস্কোপি* (জিএফএএএস) পদ্ধতিতে সমগ্র অর্থাৎ মোট ক্রোমিয়ামের মাত্রা নির্ণয় করা হয়। *ডাইফেনাইলকার্বাজাইড-ক্রোমিয়াম(VI) জটিল রঙিনমিতি পদ্ধতি*-তে  ষড়যোজী ক্রোমিয়ামের মাত্রা এবং অন্যান্য বিষাক্ত উপাদানের মাত্রা নির্ণয়ের জন্য শিখা- পারমাণবিক শোষণ বর্ণালীমিতি এবং *ইন্ডাকটিভলি কাপলড প্লাজমা ভর স্পেকট্রোমেট্রি* ব্যবহার করা হয়। কেন্দ্রীয় ইউবোয়ায় ষড়যোজী ক্রোমিয়াম দ্বারা জলের দূষণ মূলত প্রাকৃতিক প্রক্রিয়ার সাথে সম্পর্কিত, তবে এর মধ্যে নৃতাত্ত্বিক ঘটনাও রয়েছে। 

#### থিবস-টানাগ্রা-মালাকাসা (আসোপোস) অববাহিকা
পূর্ব মধ্য গ্রীসের থিবস-তানাগ্রা-মালাকাসা অববাহিকায় অনেক শিল্পক্ষেত্র রয়েছে। সেখানকার জল সরবরাহে ষড়যোজী ক্রোমিয়ামের মাত্রা প্রতি লিটারে ৮০ মাইক্রোগ্রাম। অন্যদিকে ওরোপোসের নগর জল সরবরাহের জলে প্রতি লিটারে ৫৩ মাইক্রোগ্রাম পাওয়া গেছে । থিভার জল সরবরাহের জন্য ব্যবহৃত ভূগর্ভস্থ জলে ষড়যোজী ক্রোমিয়ামের এর মাত্রা প্রতি লিটারে ৫ থেকে ৩৩ মাইক্রোগ্রাম। শিমাতারির জল সরবরাহে আর্সেনিকের মাত্রা প্রতি লিটারে ৩৪ মাইক্রোগ্রাম পর্যন্ত এবং ষড়যোজী ক্রোমিয়ামের মাত্রা প্রতি লিটারে ৪০ মাইক্রোগ্রাম পর্যন্ত সনাক্ত করা হয়েছে।

আসোপস নদীতে মোট ক্রোমিয়ামের মাত্রা ছিল প্রতি লিটারে ১৩ মাইক্রোগ্রাম পর্যন্ত এবং ষড়যোজী ক্রোমিয়ামের মাত্রা ছিল প্রতি লিটারে ৫ মাইক্রোগ্রামের এর কম। তবে অন্যান্য বিষাক্ত রাসায়নিকের মাত্রা তুলনামূলকভাবে কম ছিল।

### ইরাক
২০০৮ সালে প্রতিরক্ষা ঠিকাদার কেবিআর-এর বিরুদ্ধে অভিযোগ করা হয়েছিল যে তারা ২০০৩ সালে ইরাকের কার্মাত আলী জল শোধনাগারে ইন্ডিয়ানা ন্যাশনাল গার্ডের ১৬ জন সদস্য এবং তাদের নিজস্ব কর্মীরা ষড়যোজী ক্রোমিয়ামের সংস্পর্শে এসেছিল। পরবর্তীকালে, ওরেগন ন্যাশনাল গার্ডের ১৬২তম পদাতিক ব্যাটালিয়নের ৪৩৩ জন সদস্যকে কেবিআর ঠিকাদারদের এসকর্ট করার সময় ষড়যোজী ক্রোমিয়ামের সম্ভাব্য সংস্পর্শে আসার বিষয়টি জানানো হয়ে।

২০০৮ সালের ফেব্রুয়ারিতে ডেভিড মুর নামে ন্যাশনাল গার্ডের একজন সৈনিক ৪২ বছর বয়সে মারা যান। ফুসফুসের রোগের কারণে তার মৃত্যু হয়। ডেভিডের মৃত্যুকে চাকরির সাথে সম্পর্কিত বলে রায় দেওয়া হয়েছিল। কিন্তু তার ভাইয়ের বিশ্বাস ছিল যে এই মৃত্যুর জন্য দায়ী ছিল ষড়যোজী ক্রোমিয়াম। কারমাত আলী জল শোধনাগারে কাজ করার সময় বারোজন ন্যাশনাল গার্ড সৈন্যকে জেনেশুনে ষড়যোজী ক্রোমিয়ামের সংস্পর্শে আনার অপরাধে ২০১২ সালের ২ নভেম্বর ওরেগনের পোর্টল্যান্ড-এর একজন বিচারক কেবিআর সংস্থাকে বাদীদের $৮৫ মিলিয়ন ক্ষতিপূরণ দেবার নির্দেশ দেন।

### মার্কিন যুক্তরাষ্ট্র
#### মার্কিন যুক্তরাষ্ট্রের পরিবেশ সুরক্ষা সংস্থার (ইপিএ) ক্রোমিয়াম নীতির ইতিহাস
১৯৭০ সালের আগে পরিবেশগত নিয়ন্ত্রণ এবং প্রয়োগের ক্ষেত্রে যুক্তরাষ্ট্রীয় সরকারের ক্ষমতা ছিল সীমিত। স্থানীয় সরকারগুলিকে পরিবেশগত পর্যবেক্ষণ এবং নিয়মকানুন রক্ষার দায়িত্ব দেওয়া হয়। এর মধ্যে ছিল বর্জ্য জলে ভারী ধাতুর নিরীক্ষণের বিষয়টি। পরিবেশগত পর্যবেক্ষণ এবং নিয়মকানুন রক্ষার বিষয়টি বৃহত্তর পৌরসভাগুলিতে দেখা যায়, যেমন: শিকাগো, লস অ্যাঞ্জেলেস এবং নিউ ইয়র্ক মহানগর এলাকায়। একটি নির্দিষ্ট উদাহরণ হলো ১৯৬৯ সালে শিকাগো মেট্রোপলিটন স্যানিটারি ডিস্ট্রিক্ট যেসব কারখানা প্রচুর পরিমাণে ভারী ধাতু নিঃসরণ করে সেগুলিকে চিহ্নিত করে কারখানাগুলির উপর নিয়ন্ত্রণ আরোপ করা হয়।

১৯৭০ সালের ২রা ডিসেম্বর মার্কিন যুক্তরাষ্ট্রের পরিবেশ সুরক্ষা সংস্থা (ইপিএ) গঠিত হয়। পরিবেশ সুরক্ষা সংস্থা গঠনের সাথে সাথে যুক্তরাষ্ট্রীয় সরকারের কাছে পরিবেশগত পরিবর্তনগুলিকে প্রভাবিত করার জন্য তহবিল এবং তত্ত্বাবধানের ক্ষমতা ছিল। পরিবেশ সুরক্ষা সংস্থা গঠনের পর, মার্কিন যুক্তরাষ্ট্রে বিশুদ্ধ জল আইন (১৯৭২) এবং নিরাপদ পানীয় জল আইন (১৯৭৪) এর মতো দুটি যুগান্তকারী আইন প্রণয়ন করা হয়।

১৯৪৮ সালের *ফেডারেল ওয়াটার পলিউশন কন্ট্রোল অ্যাক্ট* (এফডবলুপিসিএ)-কে ১৯৭২ সালে সংশোধন করা হয় যা সাধারণত নির্মল জল আইন বা *ক্লিন ওয়াটার অ্যাক্ট* (সিডবলুএ) নামে পরিচিত। পরবর্তী সংশোধনীগুলি যুক্তরাষ্ট্রীয় সরকারকে দূষণ নিয়ন্ত্রণ, বর্জ্য জলের মান বাস্তবায়ন, জল শোধনাগারের জন্য তহবিল বৃদ্ধি প্রভৃতি বিষয় শুরু করার জন্য একটি ভিত্তি প্রদান করে। দুই বছর পর ১৯৭৪ সালে নিরাপদ পানীয় জল আইন (এসডিডবলুএ) কংগ্রেসে অনুমোদন পায়। এই আইনের লক্ষ্য ছিল মার্কিন যুক্তরাষ্ট্রের পানীয় জল এবং এটি যে জলের উৎস থেকে নেওয়া হয় সেটির পর্যবেক্ষণ এবং সুরক্ষা করা।

১৯৯১ সালে নিরাপদ পানীয় জল আইনের অংশ হিসেবে মার্কিন যুক্তরাষ্ট্রের পরিবেশ সুরক্ষা সংস্থা (ইপিএ) ক্রোমিয়ামকে সর্বোচ্চ দূষণকারী মাত্রার লক্ষ্য তালিকায় রাখে, যাতে সর্বোচ্চ দূষণকারী মাত্রা (এমসিএল) ১০০ পিপিবি থাকে। ১৯৯৬ সালে অনিয়ন্ত্রিত দূষণকারী পর্যবেক্ষণ নিয়ম (ইউসিএমআর) নামে পরিচিত একটি বিধান অন্তর্ভুক্ত করে নিরাপদ পানীয় জল আইন (এসডিডবলুএ)-কে সংশোধন করা হয়। এই নিয়মের অধীনে মার্কিন যুক্তরাষ্ট্রের পরিবেশ সুরক্ষা সংস্থা (ইপিএ) ৩০ বা তার কম দূষণকারীর একটি তালিকা জারি করে যা সাধারণত নিরাপদ পানীয় জল আইন (এসডিডবলুএ)-এর অধীনে নিয়ন্ত্রিত হয় না। ২০১৩ সালের জানুয়ারি থেকে ২০১৫ সালের ডিসেম্বর পর্যন্ত ক্রোমিয়ামঘটিত দূষণকে তৃতীয় অনিয়ন্ত্রিত দূষণকারী পর্যবেক্ষণ নিয়ম (ইউসিএমআর)-এর অধীনে পর্যবেক্ষণ করা হয়। নিয়ন্ত্রক সিদ্ধান্ত নিতে ও সহায়তার জন্য পরিবেশ সুরক্ষা সংস্থা (ইপিএ), ওইসব প্রতিবেদনগুলি থেকে তথ্য ব্যবহার করে।

#### মার্কিন যুক্তরাষ্ট্রের বর্তমান নীতিমালা
ক্রোমিয়াম পরিমাপের বর্তমান ইপিএ মানদণ্ডে মোট ক্রোমিয়ামের উল্লেখ করা হয়। সেখানে ত্রিযোজী এবং ষড়যোজী উভয় ক্রোমিয়ামই থাকে। তবে এটা ঠিক প্রায়শই ত্রিযোজী এবং ষড়যোজী ক্রোমিয়াম একসাথে উল্লেখ করা হয়, যদিও বাস্তবে প্রতিটিরই ভিন্ন ভিন্ন বৈশিষ্ট্য রয়েছে। ক্রোমিয়াম সম্পর্কে তথ্য সম্বলিত যেকোনো প্রকাশনায় জনস্বাস্থ্যের উপর প্রভাব ফেলার ঝুঁকিতে এই দুটি ক্রোমিয়ামের মধ্যে পার্থক্য স্পষ্টভাবে উল্লেখ করা উচিত। এই পার্থক্যের সীমারেখা অত্যন্ত গুরুত্বপূর্ণ। এর কারণ হলো ষড়যোজী ক্রোমিয়াম একটি ক্যান্সার সৃষ্টিকারী রাসায়নিক, অন্যদিকে ত্রিযোজী ক্রোমিয়াম নয়।

১৯৯১ সালে  দীর্ঘমেয়াদী ক্রোমিয়াম দূষণের সাথে সম্পর্কিত "প্রতিকূল ত্বক সংক্রান্ত প্রভাব" এর সম্ভাব্যতার উপর ভিত্তি করে ক্রোমিয়ামের সর্বোচ্চ দূষণকারী মাত্রা (এমসিএল) নির্ধারণ করা হয়। ১৯৯১ সালের সুপারিশের পর থেকে ক্রোমিয়ামের সর্বোচ্চ দূষণকারী মাত্রা ১০০ পিপিবি পরিবর্তিত হয়নি। ১৯৯৮ সালে মার্কিন যুক্তরাষ্ট্রের পরিবেশ সুরক্ষা সংস্থা (ইপিএ) ষড়যোজী ক্রোমিয়ামের বিষাক্ততা নিয়ে একটি প্রতিবেদন প্রকাশ করে। এই প্রতিবেদনে সেই সময়কার বিভিন্ন গবেষণা পত্রে প্রকাশিত রিপোর্টগুলি পর্যালোচনা করা হয়। পরে এই সিদ্ধান্তে উপনীত হয়েছিল যে ক্রোমিয়াম বিভিন্ন স্বাস্থ্য সমস্যার সাথে ওতপ্রোতভাবে জড়িত। ২০১২ সাল পর্যন্ত প্রাকৃতিক সম্পদ প্রতিরক্ষা কাউন্সিল (এনআরডিসি) অনুসারে "কোনও ফেডারেল বা রাজ্য আইন পানীয় জলে কার্সিনোজেনের উপস্থিতি সীমাবদ্ধ করে না," ।

২০১৩ সালের ডিসেম্বরে প্রাকৃতিক সম্পদ প্রতিরক্ষা কাউন্সিল (এনআরডিসি), ক্যালিফোর্নিয়া জনস্বাস্থ্য বিভাগের বিরুদ্ধে একটি মামলায় জেতে এবং রাজ্যকে "১৫ জুন, ২০১৪ সালের মধ্যে" ক্রোমিয়ামের জন্য সর্বোচ্চ দূষণকারী মাত্রা (এমসিএল) সম্পর্কে একটি মান জারি করতে হয়। *ক্যালিফোর্নিয়া কোড অফ রেগুলেশন*-এ সর্বোচ্চ দূষণকারী মাত্রা যোগ করা হয় কিন্তু ২০১৭ সালে আরেকটি আদালত রায় দেয় যে, মানটি বাদ দিতে হবে কারণ ক্যালিফোর্নিয়া জনস্বাস্থ্য বিভাগ প্রমাণ করেনি যে, মানটি অর্থনৈতিকভাবে সম্ভব।

মার্কিন যুক্তরাষ্ট্রের পরিবেশ সুরক্ষা সংস্থা (ইপিএ) পানীয় জলে ক্রোমিয়ামের মাত্রার নীতি ঠিক করার আগে, মানব স্বাস্থ্য মূল্যায়ন প্রকাশ করার বিষয়ে জোর দেয়। ইপিএ দুটি নির্দিষ্ট নথির কথা উল্লেখ করে, যেগুলি বর্তমানে পর্যালোচনাধীন রয়েছে যা পানীয় জলে ক্রোমিয়ামের বর্তমান মাত্রা কত থাকবে তা নির্ধারণ করাবে। ইপিএ যে প্রথম গবেষণাটির কথা উল্লেখ করেছে যা পর্যালোচনাধীন রয়েছে সেটি হলো স্বাস্থ্য ও মানব পরিষেবা বিভাগ দ্বারা পরিচালিত ২০০৮ সালের একটি গবেষণা। এই গবেষণায় ইঁদুরের মধ্যে ষড়যোজী ক্রোমিয়ামের দীর্ঘস্থায়ী দূষণের প্রভাব এবং ক্যান্সারের সাথে এর সম্পর্কের বিষয়টি দেখা হয়। উল্লেখিত অন্য গবেষণাটি হলো মানব স্বাস্থ্যে ক্রোমিয়ামের প্রভাব। যার শিরোনাম *হেক্সাভ্যালেন্ট ক্রোমিয়ামের বিষাক্ততা পর্যালোচনা* । চূড়ান্ত মানব স্বাস্থ্য বিষয়ক মূল্যায়ন বর্তমানে খসড়া উন্নয়নের পর্যায়ে রয়েছে। এই পর্যায়টি সাতটি পর্যায়ের মধ্যে প্রথম পর্যায়। পর্যালোচনা কখন চূড়ান্ত করা হবে এবং সিদ্ধান্ত নেওয়া হবে কিনা সে সম্পর্কে ইপিএ কোনও পূর্বাভাস দেয় নি।

#### সামরিক প্রয়োগ
দ্বিতীয় বিশ্বযুদ্ধের পর থেকে মার্কিন সেনাবাহিনী তাদের যুদ্ধের যানবাহন, সরঞ্জাম, বিমান এবং ক্ষেপণাস্ত্র ব্যবস্থায় রাসায়নিক ক্ষয় থেকে রক্ষা করার জন্য ধাতুর উপর প্রলেপ দিতে *ক্রোমেট ওয়াশ প্রাইমার* নামে একটি প্রাইমার ব্যবহার করত। যার মূল উপাদান ছিল ষড়যোজী ক্রোমিয়াম যৌগ। the United States Army ওয়াশ প্রাইমারটি খালি ধাতুর উপর প্রতিরক্ষামূলক স্তর হিসাবে স্প্রে করা হতো।

২০১২ থেকে ২০১৫ সাল পর্যন্ত সেনাবাহিনীতে বিষাক্ত ওয়াশ প্রাইমারের ব্যবহার বন্ধ করার জন্য প্রতিরক্ষা দপ্তরের *আর্মি রিসার্চ ল্যাবরেটরি* ওয়াশ প্রাইমার প্রতিস্থাপনের উপর গবেষণা শুরু করে। গবেষণায় দেখা যায় যে, ওয়াশ প্রাইমারগুলিতে বিপজ্জনক ভাবে বায়ু দূষণকারী এবং উচ্চ মাত্রার উদ্বায়ী জৈব যৌগ রয়েছে।

এই গবেষণার ফলে ২০১৫ সালে আর্মি রিসার্চ ল্যাবরেটরিতে তিনটি বিকল্প ওয়াশ প্রাইমার সেনাবাহিনীর ডিপো, স্থাপনা এবং মেরামতের ব্যবহারের জন্য যোগ্যতা অর্জন করে। এই গবেষণার ফলস্বরূপ ২০১৭ সালে সেনাবাহিনীর বিভিন্ন ক্ষেত্র থেকে ক্রোমেট যৌগ অপসারণের সিদ্ধান্ত হয়।

*ক্রোমেট ওয়াশ প্রাইমার* প্রতিস্থাপনের কৃতিত্বের জন্য আর্মি রিসার্চ ল্যাবরেটরির গবেষকরা ২০১৬ অর্থবছরের জন্য সেনাবাহিনীর সচিবের "অস্ত্র ব্যবস্থা অধিগ্রহণে পরিবেশগত উৎকর্ষতা পুরষ্কার" পান।

#### মার্কিন যুক্তরাষ্ট্রে মুলতুবি থাকা নিয়মাবলী
মার্কিন যুক্তরাষ্ট্রের পরিবেশ সুরক্ষা সংস্থা (ইপিএ) বর্তমানে পানীয় জলে মোট ক্রোমিয়ামের সর্বোচ্চ দূষণকারী মাত্রা ১০০ পিপিবি (১০০ কোটি ভাগের ১০০ ভাগ) নির্ধারণ করে কিন্তু ষড়যোজী ক্রোমিয়ামের এর জন্য বিশেষভাবে কোনও নির্ধারিত মাত্রা নেই। *ক্যালিফোর্নিয়া পরিবেশ সুরক্ষা সংস্থা* ও *পরিবেশগত স্বাস্থ্য ঝুঁকি মূল্যায়ন অফিস* (ওইএইচএইচএ) ২০০৯ সালে তাদের প্রযুক্তিগত সহায়তা খসড়ায় ০.২ পিপিবি (১০০ কোটি ভাগের ০.২ ভাগ) লক্ষ্য মাত্রা প্রস্তাব করে। যদিও ২০০১ সালের একটি রাজ্য আইনে ২০০৫ সালের মধ্যে একটি মান নির্ধারণের প্রয়োজনের কথা বলা হয়। ২০১১ সালের জুলাই মাসে প্রযুক্তিগত সহায়তা নথিতে ০.০২ পিপিবি-র একটি চূড়ান্ত জনস্বাস্থ্য লক্ষ্য প্রকাশিত হয়।

#### ক্যালিফোর্নিয়া

##### ডেভেনপোর্ট
মন্টেরে বে ইউনিফাইড এয়ার পলিউশন কন্ট্রোল ডিস্ট্রিক্ট নামে বায়ু মান নিয়ন্ত্রণ ও সুরক্ষার দায়িত্বে নিয়োজিত সরকারি সংস্থা ডেভেনপোর্টের একটি প্রাথমিক বিদ্যালয় এবং দমকল বিভাগে ষড়যোজী ক্রোমিয়ামের বায়ুবাহিত মাত্রা পর্যবেক্ষণ করে। উৎসস্থলও বায়ুবাহিত মাত্রা পর্যবেক্ষণ করা হয়। তারা সিদ্ধান্তে পৌঁছান যে, বাতাসে উচ্চ মাত্রার ষড়যোজী ক্রোমিয়ামের উপস্থিতি রয়েছে। কারণ হিসাবে সিমেক্স নামক একটি স্থানীয় সিমেন্ট প্ল্যান্টকে দায়ী করা হয়। ষড়যোজী ক্রোমিয়ামের মাত্রা প্যাসিফিক এলিমেন্টারি স্কুল এবং ডেভেনপোর্ট ফায়ার ডিপার্টমেন্ট এই দুই জায়গায় এয়ার পলিউশন কন্ট্রোল ডিস্ট্রিক্টের গ্রহণযোগ্য মাত্রার চেয়ে ৮ থেকে ১০ গুণ বেশি ছিল। এয়ার পলিউশন কন্ট্রোল ডিস্ট্রিক্টের রিপোর্টের ফলাফল তদন্তের জন্য সান্তা ক্রুজ কাউন্টি, স্বাস্থ্য পরিষেবা সংস্থা (এইচএসএ)-র সাহায্য চায়। অতিরিক্ত বায়ু নমুনা বিশ্লেষণ করার পর এবং সেখানকার সম্প্রদায়ের মধ্যে ক্রমবর্ধমান উদ্বেগের কারণে সিমেক্স কোম্পানি স্বেচ্ছায় তাদের সিমেন্ট প্ল্যান্টের উৎপাদন বন্ধ করে দেয়। বাতাসে ধূলিকণা পরিষ্কারের ব্যবস্থা এবং অন্যান্য ধূলিকণা প্রশমনের পদ্ধতির মতো ইঞ্জিনিয়ারিং নিয়ন্ত্রণ ব্যবস্থা বাস্তবায়নের জন্য সিমেক্সের সাথে স্বাস্থ্য পরিষেবা সংস্থাও একসাথে কাজ করে। সিমেক্স তাদের ব্যবহৃত উপকরণগুলিতেও পরিবর্তন এনেছে। বর্তমান উপকরণগুলিকে কম মাত্রার ক্রোমিয়ামযুক্ত উপাদান দিয়ে প্রতিস্থাপন করার চেষ্টা করা হয়েছে। স্বাস্থ্য পরিষেবা সংস্থা (এইচএসএ) আশেপাশের স্কুলগুলিতেও নজরদারি করেছিল যাতে কোনও স্বাস্থ্য ঝুঁকি আছে কিনা তা নির্ধারণ করা যায়। বেশিরভাগ স্কুলেই কম মাত্রার ক্রোমিয়াম পাওয়া গেছে। যেসব স্থানে উচ্চ মাত্রার ক্রোমিয়াম পাওয়া গেছে সেগুলি পরিষ্কার করার জন্য একজন ঠিকাদার নিয়োগ করা হয়। এই মামলাটি থেকে জানা যায় যে, সিমেন্ট প্লান্ট থেকেও ষড়যোজী ক্রোমিয়াম নির্গত হতে পারে।

##### প্যারামাউন্ট
২০১৬ সালে ক্যালিফোর্নিয়ার প্যারামাউন্টের বায়ুতে উচ্চ মাত্রার ষড়যোজী ক্রোমিয়ামের পাওয়া যায়। আর তাই নিয়ে শুরু হয় তদন্ত। শহরে বাতাসের গুণমান বিচারের জন্য প্যারামাউন্ট শহর একটি সক্রিয় প্রকল্প তৈরি করে যার মধ্যে বাতাসের গুণমান পরিদর্শকদের সহায়তা করার জন্য আরও কোড প্রয়োগ এবং জনসাধারণকে অবহিত রাখার জন্য ওয়েবসাইট চালু করা অন্তর্ভুক্ত ছিল। সময়ের সাথে সাথে ও আন্তরিক প্রচেষ্টার ফলে প্যারামাউন্ট শহর গ্রহণযোগ্য মাত্রায় নির্গমন কমাতে সক্ষম হয়েছে।

##### হিঙ্কলে
দক্ষিণ ক্যালিফোর্নিয়ার হিঙ্কলে শহরে পানীয় জলে ষড়যোজী ক্রোমিয়াম পাওয়া যায়। পরিবেশ কর্মী এরিন ব্রকোভিচ এবং মার্কিন আইনজীবী এডওয়ার্ড লুই মাসরি পানীয় জলে দূষণের বিষয়টি সামনে আনার পর এই বিষয়ে জনপ্রিয়তা বাড়ে। দূষণের উৎস ছিল হিঙ্কলের প্রায় ২ মাইল দক্ষিণ-পূর্বে অবস্থিত প্যাসিফিক গ্যাস অ্যান্ড ইলেকট্রিক কোম্পানির (পিজিঅ্যান্ডই) প্রাকৃতিক গ্যাস পাইপলাইন স্টেশনের একট জলাশয় থেকে। ১৯৫২ থেকে ১৯৬৬ সালের মধ্যে এই কোম্পানি ক্ষয় প্রতিরোধের জন্য কুলিং টাওয়ার সিস্টেমে ষড়যোজী ক্রোমিয়াম ব্যবহার করত। এর বর্জ্য জল সেখানকার ভূগর্ভস্থ জলে মিশে দূষণ সৃষ্টি করে। হিঙ্কলের ভূগর্ভস্থ জলে ৫৮০ পিপিবি ষড়যোজী ক্রোমিয়াম পাওয়া যায় যা মার্কিন যুক্তরাষ্ট্রের পরিবেশ সুরক্ষা সংস্থার নির্ধারিত সর্বোচ্চ মাত্রা ১০০-পিপিবির থেকে ৫ গুণেরও বেশি। এটি সকল ধরনের ক্রোমিয়ামের জন্য ক্যালিফোর্নিয়ার সর্বোচ্চ দূষণকারী মাত্রা ৫০ পিপিবি ছাড়িয়ে গেছে (নভেম্বর ২০০৮ অনুযায়ী)। ২০১৪ সালে ক্যালিফোর্নিয়া প্রথম ষড়যোজী ক্রোমিয়ামের জন্য সর্বোচ্চ দূষণকারী মাত্রা (এমসিএল) নির্ধারণ করে, যা ১০-পিপিবি নির্ধারণ করা হয়। এর আগে শুধুমাত্র মোট ক্রোমিয়ামের মাত্রা ধরা হতো।

পরবর্তী এক গবেষণায় দেখা গেছে যে ১৯৯৬ থেকে ২০০৮ সাল পর্যন্ত, হিঙ্কলেসহ আদমশুমারি অঞ্চলের বাসিন্দাদের মধ্যে ১৯৬টি ক্যান্সার শনাক্ত করা হয়, যা জনসংখ্যার বৈশিষ্ট্যের নিরিখে প্রত্যাশিত ২২৪টি ক্যান্সারের সংখ্যার তুলনায় সামান্য কম। এই গবেষণা মার্কিন যুক্তরাষ্ট্রের পরিবেশ সুরক্ষা সংস্থা (ইপিএ) এবং ক্যালিফোর্নিয়ার জনস্বাস্থ্য বিভাগের তথ্যের সঙ্গে দ্বিমত পোষণ করে, যে ষড়যোজী ক্রোমিয়াম আসলে ক্যান্সার সৃষ্টি করে। ২০১৩ সালে মাদার জোন্স নামক পত্রিকায় প্রকাশিত গবেষক জন মরগানের সেন্টার ফর পাবলিক ইন্টিগ্রিটির একটি নিবন্ধে এটি ব্যাখ্যা করা হয়। 

প্যাসিফিক গ্যাস অ্যান্ড ইলেকট্রিক কোম্পানি (পিজিঅ্যান্ডই)-তে যখন ষড়যোজী ক্রোমিয়ামের নমুনা সংগ্রহ করা হয়, তখন হিঙ্কলেতে গড় ষড়যোজী ক্রোমিয়াম মাত্রা ১.১৯ পিপিবি রেকর্ড করা হয়েছিল যার সর্বোচ্চ মাত্রা ছিল ৩.০৯ পিপিবি। পিজিঅ্যান্ডই এর টপক কম্প্রেসার স্টেশনের গড় ৭.৮ পিপিবি ছিল এবং সর্বোচ্চ ৩১.৮ পিপিবি ছিল। এই নমুনা সংগ্রহ সম্পন্ন হওয়ার সময় ক্যালিফোর্নিয়ার সর্বোচ্চ দূষণকারী মাত্রা (এমসিএল) তখনও ৫০ পিপিবি ছিল। ২০০৯ সালে ক্যালিফোর্নিয়ার ইপিএ এর পরিবেশগত স্বাস্থ্য ঝুঁকি মূল্যায়ন অফিস (ওইএইচএইচএ) পানীয় জলে ষড়যোজী ক্রোমিয়ামে সর্বোচ্চ মাত্রা ০.০৬ পিপিবি প্রস্তাব করে। ২০১০ সালে পিজিঅ্যান্ডই এর দূষণ নিয়ন্ত্রণ কার্যক্রম থাকা সত্ত্বেও ষড়যোজী ক্রোমিয়ামের দূষণ হয়েছে বলে দাবী করা হয়। এর পরিপ্রেক্ষিতে পিজিঅ্যান্ডই হিঙ্কলের বাসিন্দাদের জন্য বোতলজাত জল সরবরাহ শুরু করে, পাশাপাশি তাদের বাড়ি কেনার প্রস্তাবও দেয়। অন্যান্য সমস্ত চলমান দূষণ নিয়ন্ত্রণ কার্যক্রমের ডকুমেন্টেশন ক্যালিফোর্নিয়া ইপিএ এর পৃষ্ঠায় রক্ষণাবেক্ষণ করা হয়।

#### ইলিনয়
শিকাগোতে বিষাক্ত ধাতব দূষণকারী পদার্থের প্রথম পরীক্ষায় দেখা গেছে যে শহরের স্থানীয় পানীয় জলে ষড়যোজী ক্রোমিয়ামের মাত্রা ২০১১ সালের জুলাই মাসে ক্যালিফোর্নিয়ায় নির্ধারিত স্বাস্থ্য মানের চেয়ে ১১ গুণ বেশি। ফলাফলে দেখা যায় যে ৭০ লক্ষেরও বেশি বাসিন্দার কাছে যে জল পাঠানো হয় তাতে বিষাক্ত ধাতুর গড় মাত্রা ০.২৩ পিপিবি পাওয়া যায়। ক্যালিফোর্নিয়ার পরিবেশগত স্বাস্থ্য ঝুঁকি মূল্যায়ন অফিস দেশের নতুন "জনস্বাস্থ্য লক্ষ্য" প্রতিবেদনে ষড়যোজী ক্রোমিয়ামের মাত্রা ০.০২ পিপিবি হিসাবে নির্ধারণ করেছে। অন্যান্য শহরগুলিতে যেখানে ধাতুটি সনাক্ত করা হয়েছে সেখানে শিকাগোর কর্মকর্তারা জোর দিয়ে বলেছেন যে স্থানীয় পানীয় জল নিরাপদ। যদি জাতীয় স্তরে ষড়যোজী ক্রোমিয়ামের মাত্রা গৃহীত হয়, তবে এটি সম্ভবত ক্যালিফোর্নিয়ার লক্ষ্যের চেয়ে কম কঠোর হবে। ইলিনয় পরিবেশ সুরক্ষা সংস্থা (ইলিনয় ইপিএ) ষড়যোজী ক্রোমিয়াম বিষয়ে একটি কৌশলগত পরিকল্পনা তৈরি করেছে যা ইলিনয়ের পানীয় জলে ষড়যোজী ক্রোমিয়াম এর মাত্রা কমাতে একটি রূপরেখা প্রদান করে। যার মধ্যে একটি হলো শিকাগো শহরকে প্রযুক্তিগত সহায়তা প্রদানের জন্য মার্কিন ইপিএ-এর সাথে কাজ করে যাওয়া যাতে ষড়যোজী ক্রোমিয়াম বিষয়ে দ্রুত একটি নির্দিষ্ট পর্যবেক্ষণ প্রোগ্রাম তৈরি হয়। এর ফলে এখানে মার্কিন ইপিএ-অনুমোদিত পদ্ধতি ব্যবহার যাবে।

#### ম্যাসাচুসেটস
কেমব্রিজ প্লেটিং কোম্পানির (যা বর্তমানে পিউরকোট নর্থ নামে পরিচিত) ম্যাসাচুসেটসের বেলমন্টে একটি ইলেকট্রোপ্লেটিং ব্যবসা ছিল। *এজেন্সি ফর টক্সিক সাবস্ট্যান্সেস অ্যান্ড ডিজিজ রেজিস্ট্রি* (এটিএসডিআর) দ্বারা কেমব্রিজ প্লেটিং কোম্পানির পরিবেশগত দিক এবং আশেপাশের সম্প্রদায়ের উপর স্বাস্থ্যের প্রভাব সম্পর্ক মূল্যায়ন করে একটি প্রতিবেদন প্রকাশ করা হয়। সেই প্রতিবেদনে ইঙ্গিত দেওয়া হয় যে, বেলমন্টের বাসিন্দারা বায়ু নির্গমনের মাধ্যমে ক্রোমিয়ামের সংস্পর্শে এসেছিলেন। এমনকি ভূগর্ভস্থ জল এবং মাটিতেও ক্রোমিয়ামে দূষণ হয়। প্রকৃতপক্ষে ছয় ধরনের ক্যান্সার মূল্যায়ন করা হয়েছিল এবং এই ঘটনাটি একটি উদাহরণ মাত্র। কিডনি ক্যান্সারে পর্যবেক্ষণ করা মামলার সংখ্যা ছিল ৭ অন্যদিকে প্রত্যাশিত ছিল ১৬। যদিও বেশিরভাগ রোগের ক্ষেত্রে এটি ছিল প্রবণতা। ১৯৮২-১৯৯৯ সালে বেলমন্টে মহিলাদের মধ্যে লিউকেমিয়ার ঘটনা বৃদ্ধি পায় (৩২টি রোগ নির্ণয় পর্যবেক্ষণ করা হয় যেখানে প্রত্যাশিত ছিল ২৩.২ )। মহিলাদের ক্ষেত্রে উচ্চ হারের কারণ হলো প্রতিটি সময়কালে চারটি অতিরিক্ত ঘটনা (১৯৮৮-১৯৯৩ সালে প্রত্যাশিত ৬.৯ বনাম ১১ রোগ নির্ণয় পর্যবেক্ষণ করা হয়; ১৯৯৪-১৯৯৯ সালে প্রত্যাশিত ৮.৭ বনাম ১৩ রোগ নির্ণয় পর্যবেক্ষণ করা হয়) যেখানে পুরুষদের মধ্যে উচ্চ হারের কারণ ছিল এক থেকে তিনটি অতিরিক্ত কেস। যদিও এটিএসডিআর সংস্থা কেমব্রিজ প্লেটিংকে একটি অনির্দিষ্ট জনস্বাস্থ্যের ঝুঁকি হিসাবে বিবেচনা করেছিল কিন্তু বর্তমান বা ভবিষ্যতে কোনও স্পষ্ট জনস্বাস্থ্যের ঝুঁকি নেই।

#### মিসৌরি
২০০৯ সালে ষড়যোজী ক্রোমিয়াম দূষণের অভিযোগে মিসৌরির সেন্ট জোসেফের প্রাইম ট্যানিং কর্পোরেশনের বিরুদ্ধে একটি মামলা দায়ের করা হয়। শহরে মস্তিষ্কের টিউমারের সংখ্যা বৃদ্ধি পেয়েছিল যা শহরের মোট জনসংখ্যার তুলনায় বেশি ছিল। মামলায় অভিযোগ করা হয়ে যে, স্থানীয় কৃষকদের বিনামূল্যে যে সার বিতরণ করা হয় সেই সারে বর্জ্য হিসাবে ষড়যোজী ক্রোমিয়ামের উপস্থিতির কারণে টিউমারগুলি হয়। ২০১০ সালে একটি সরকারি গবেষণায় মাটিতে ষড়যোজী ক্রোমিয়ামের উপস্থিতি পাওয়া যায় কিন্তু সেটি মানব স্বাস্থ্যের জন্য বিপজ্জনক মাত্রায় ছিল না। ২০১২ সালে একটি মামলায় রায় দেওয়া হয় যে, উত্তর-পশ্চিম মিসৌরি অঞ্চলে ক্ষতিগ্রস্ত এক ডজনেরও বেশি কৃষককে ১০ মিলিয়ন ডলার ক্ষতিপূরণ হিসাবে বিতরণ করা হবে। ট্যানিং কর্পোরেশন এখনও স্বীকার করে না যে, তাদের বিতরণ করা সার থেকে কোনও ক্ষতি হয়েছে বলে। কিছু বাসিন্দারা দাবি করেন যে, সরাসরি ক্রোমিয়ামের সংস্পর্শে থাকার ফলে শরীরে টিউমারগুলি হয়েছিল। তবে মিসৌরি কাউন্টিতে ভবিষ্যতে এর আর কী কী প্রভাব পড়তে পারে তা নির্ধারণ করা কঠিন।

#### মিশিগান
২০১৯ সালের ২০ ডিসেম্বর মিশিগান ম্যাডিসন হাইটসে একটি সবুজ পদার্থের নির্গমণের খবর পাওয়া যায়। পদার্থটিকে ষড়যোজী ক্রোমিয়াম হিসেবে শনাক্ত করা হয়। এই পদার্থটি ইলেক্ট্রো-প্লেটিং সার্ভিসেস নামে স্থানীয় একটি কোম্পানির বেসমেন্ট থেকে দূষণ ছড়িয়েছিল বলে জানা যায়।

২০২২ সালের জুলাই মাসে গাড়ি প্রস্তুতকারক কোম্পানিগুলির জন্য প্রয়োজনীয় বিভিন্ন যন্ত্রাংশ বা কাঁচামাল সরবরাহকারী *ট্রাইবার টেকনোলজিস* নামে একটি  অটোমোটিভ কোম্পানির একজন কর্মচারীর অসবধানতার ফলে মিশিগানের *উইক্সম বর্জ্য জল ব্যবস্থা*-য় ষড়যোজী ক্রোমিয়াম মিশে যায়। মিশিগান রাজ্য হিউরন নদীর জলে যাতে *উইক্সম বর্জ্য জল ব্যবস্থা* থেকে কোন জল ছাড়া না হয় তার জন্য নিষেধাজ্ঞা জারি করা হয়। পরে সংশোধিত অনুমান অনুসারে নদীতে ২০ পাউন্ডেরও কম ক্রোমিয়াম পৌঁছেছে বলে সিদ্ধান্ত হওয়ার পর এই আদেশ প্রত্যাহার করা হয়।

#### টেক্সাস
২০০৯ সালর ৮ এপ্রিল *টেক্সাস কমিশন অন এনভায়রনমেন্টাল কোয়ালিটি* (টিসিইকিউ) টেক্সাসের (মার্কিন) মিডল্যান্ডের ওয়েস্ট কাউন্টি রোড ১১২ অঞ্চলের একটি ঘরোয়া কুয়ো থেকে ভূগর্ভস্থ জলের নমুনা সংগ্রহ করে। সেখানকার এক বাসিন্দার অভিযোগ করেন যে, তার ঘরোয়া কুয়োর জলের রঙ হলুদ হয়ে গেছে। ওই কুয়োটির জলের নমুনায় ষড়যোজী ক্রোমিয়ামের অস্তিত্ব পাওয়া যায়। মিডল্যান্ডের ভূগর্ভস্থ জলে দূষণের মাত্রা ইপিএ-এর সর্বোচ্চ দূষণকারী মাত্রা (এমসিএল) ১০০ পিপিবির চেয়েও বেশি ছিল। ওয়েস্ট কাউন্টি রোড ১১২ অঞ্চলের ভূগর্ভস্থ জলের চারিদিকের প্রায় ২৬০ একর জমির নিচে ক্রোমিয়াম দূষিত জলের বর্তমান স্তরটি রয়েছে। *টেক্সাস কমিশন অন এনভায়রনমেন্টাল কোয়ালিটি* (টিসিইকিউ) জল-কূপ স্থানে পরিস্রাবণ ব্যবস্থা স্থাপন করেছে, যেখানে ক্রোমিয়াম দূষণের প্রমাণ মিলেছে।

২০১৬ সাল পর্যন্ত টিসিইকিউ ২৩৫টি কুয়ো থেকে জলের নমুনা সংগ্রহ করে এবং ওই স্থানগুলির জন্য ৪৫টিরও বেশি অ্যানায়ন-এক্সচেঞ্জারযুক্ত পরিস্রাবণ ব্যবস্থা স্থাপন করে। আয়ন এক্সচেঞ্জারযুক্ত অর্থাৎ আয়ন বিনিময়যুক্ত পরিস্রাবণ ব্যবস্থাগুলি ২৬০১ ওয়েস্ট কাউন্টি রোড ১১২, মিডল্যান্ড, টেক্সাসকে কেন্দ্রীভূত করে বসানো হবে বলে নির্ধারিত হয়েছে। 

জলের স্তরের গতি প্রকৃতি পর্যবেক্ষণ করার জন্য টিসিইকিউ ওইসব এলাকার আশেপাশের কূপগুলির নমুনা সংগ্রহের কাজ করে চলেছে। এছাড়াও, তারা বার্ষিক ত্রৈমাসিক ভিত্তিতে নমুনা সংগ্রহ করে অ্যানায়ন-এক্সচেঞ্জারযুক্ত পরিস্রাবণ ব্যবস্থার কার্যকারিতা পর্যবেক্ষণ করে চলেছে। বাসিন্দাদের পানীয় জলের ফিল্টারগুলি বিনামূল্যে রক্ষণাবেক্ষণ করা হয়।

২০১১ সালের মার্চ মাসে ওয়েস্ট কাউন্টি রোড ১১২ ভূগর্ভস্থ জলের স্থানটি মার্কিন পরিবেশ সুরক্ষা সংস্থা (ইপিএ) দ্বারা জাতীয় অগ্রাধিকার তালিকায় (এনপিএল) যুক্ত করা হয়, যা সুপারফান্ড তালিকা নামেও পরিচিত। ২০১১ থেকে ২০১৩ সাল পর্যন্ত টিসিইকিউ ভূগর্ভস্থ জলের মনিটর স্থাপন করে এবং ভূগর্ভস্থ জলের নমুনা সংগ্রহ করে। ২০১৩ সালে টিসিইকিউ আবাসিকস্থলের মাটির নমুনা সংগ্রহের কাজও শুরু করে। মাটির নমুনা বিশ্লেষণ করে বোঝা যায় যে বাগান এবং লনের যত্নের জন্য দূষিত ভূগর্ভস্থ জল ব্যবহারের ফলে মাটিও দূষিত হয়েছে।

মার্কিন পরিবেশ সুরক্ষা সংস্থা (ইপিএ) অনুসারে, চলমান তদন্তগুলি দূষণের উৎস সম্পর্কে এখনও সিদ্ধান্তে পৌঁছাতে পারেনি। দূষণ নিয়ন্ত্রণ সমাধানগুলি এখনও তৈরি করা হচ্ছে। যতক্ষণ না এই ধরনের তদন্ত সম্পূর্ণ হয় এবং প্রতিকার প্রতিষ্ঠিত হয়, ততক্ষণ পর্যন্ত ভূগর্ভস্থ জল দূষণের সংস্পর্শে আসার ফলে বাসিন্দাদেরা স্বাস্থ্যগত ঝুঁকি থাকবে বলে মনে করা হয়।

#### উইসকনসিন
২০১১ সালের ৭ জানুয়ারি উইসকনসিনের মিলওয়াকি শহরের পানীয় জল পরীক্ষা করে সেখানকার জলে ষড়যোজী ক্রোমিয়ামের উপস্থিতি পাওয়া যায়। তবে সেখানকার কর্মকর্তারা জানিয়েছিলেন যে, এতে এত কম পরিমাণে ষড়যোজী ক্রোমিয়াম আছে যে এটি নিয়ে চিন্তার কিছু নেই, যদিও এই পদার্থটি একটি কার্সিনোজেন। উইসকনসিনের মিলওয়াকি শহরের নমুনায় ষড়যোজী ক্রোমিয়ামের গড় মাত্রা ০.১৯৪ পিপিবি (ইপিএ সুপারিশকৃত সর্বোচ্চ দূষণকারী মাত্রা (এমসিএল) হলো ১০০ পিপিবি)। ১৩টি জল ব্যবস্থার সমস্তটিতে ষড়যোজী ক্রোমিয়ামের অস্তিত্ব পাওয়া গেছে। ওয়াউকেশা কাউন্টিতে সাতটির মধ্যে চারটি ব্যবস্থায় এই রাসায়নিকটিকে সনাক্ত করা হয়েছে। রেসিন এবং কেনোশা কাউন্টি এই দুই শহরে ষড়যোজী ক্রোমিয়ামের সর্বোচ্চ মাত্রা ছিল গড়ে ০.২ পিপিবির বেশি। ২০১১ সাল পর্যন্ত আরও পরীক্ষা করা হয়েছে। অক্টোবর ২০১৬ সালের পরে আর কোনও তথ্য পাওয়া যায়নি।

## আরও দেখুন
* দূষণ
* ফুসফুসের ক্যান্সার

## তথ্যসূত্র

## বহিঃসংযোগ
* ইলেকট্রিক আর্ক ফার্নেস (ইএএফ) স্ল্যাগ, মার্কিন ইপিএ
* পরিবেশগত চিকিৎসায় এটিএসডিআর-এর কেস স্টাডিজ: ক্রোমিয়াম বিষাক্ততা  মার্কিন স্বাস্থ্য ও মানব সেবা বিভাগ
* হেক্সাভ্যালেন্ট ক্রোমিয়াম সম্পর্কিত  জাতীয় কর্মসূচি
* 
* ৩এম মার্কিন: ওএসএইচএ হেক্সাভ্যালেন্ট ক্রোমিয়াম স্ট্যান্ডার্ড – ক্রোমিয়াম সিক্স (CrVI) স্ট্যান্ডার্ডের একটি সারসংক্ষেপ
* 
* অস্ট্রেলিয়ান জাতীয় দূষণকারী ইনভেন্টরি ক্রোমিয়াম VI ফ্যাক্ট শিট
* মার্কিন ওএসএইচএ স্বাস্থ্য ও নিরাপত্তা বিষয়: হেক্সাভ্যালেন্ট ক্রোমিয়াম"
* জাতীয় পেশাগত নিরাপত্তা ও স্বাস্থ্য ইনস্টিটিউট - হেক্সাভ্যালেন্ট ক্রোমিয়াম
* 

বিষয়শ্রেণী:ক্রোমিয়াম যৌগ
বিষয়শ্রেণী:আন্তর্জাতিক কর্কটরোগ গবেষণা সংস্থার তালিকাভুক্ত ১ম দলের কর্কটরোগ উৎপাদক
বিষয়শ্রেণী:মৌলিক পদার্থ অনুযায়ী রাসায়নিক যৌগ